CELEX: 32016R1165
Language: sk
Date: 2016-07-18 00:00:00
Title: Nariadenie Rady (EÚ) 2016/1165 z 18. júla 2016 ktorým sa mení nariadenie (ES) č. 1183/2005, ktorým sa zavádzajú určité osobitné reštriktívne opatrenia namierené proti osobám, ktoré porušujú zbrojné embargo voči Konžskej demokratickej republike

19.7.2016   
            
            
               SK
            
            
               Úradný vestník Európskej únie
            
            
               L 193/15
            
         NARIADENIE RADY (EÚ) 2016/1165
   z 18. júla 2016
   ktorým sa mení nariadenie (ES) č. 1183/2005, ktorým sa zavádzajú určité osobitné reštriktívne opatrenia namierené proti osobám, ktoré porušujú zbrojné embargo voči Konžskej demokratickej republike
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 215,
   so zreteľom na rozhodnutie Rady 2010/788/SZBP z 20. decembra 2010 o reštriktívnych opatreniach voči Konžskej demokratickej republike a o zrušení spoločnej pozície 2008/369/SZBP (1),
   so zreteľom na spoločný návrh vysokého predstaviteľa Únie pre zahraničné veci a bezpečnostnú politiku a Európskej komisie,
   keďže:
   
               (1)
            
            
               Nariadenie Rady (ES) č. 1183/2005 (2) umožňuje uplatnenie rozhodnutia 2010/788/SZBP a stanovuje určité opatrenia namierené proti osobám, ktoré porušujú zbrojné embargo voči Konžskej demokratickej republike, vrátane zmrazenia ich aktív.
            
         
               (2)
            
            
               Rezolúciou Bezpečnostnej rady Organizácie Spojených národov č. 2293 (2016) z 21. júna 2016 sa zmenili kritériá označovania osôb a subjektov, na ktoré sa vzťahujú reštriktívne opatrenia stanovené v bodoch 9 a 11 rezolúcie Bezpečnostnej rady Organizácie Spojených národov č. 1807 (2008) a rozšírili sa ustanovenia týkajúce sa zbrojného embarga. V rozhodnutí Rady (SZBP) 2016/1173 (3) sa Rada rozhodla zodpovedajúcim spôsobom rozšíriť rozsah pôsobnosti týchto kritérií.
            
         
               (3)
            
            
               Na nadobudnutie jeho účinnosti je preto potrebný regulačný akt na úrovni Únie, najmä so zreteľom na zaistenie jeho jednotného uplatňovania hospodárskymi subjektmi vo všetkých členských štátoch.
            
         
               (4)
            
            
               Nariadenie (ES) č. 1183/2005 by sa preto malo zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Nariadenie (ES) č. 1183/2005 sa mení takto:
   
               1.
            
            
               V článku 1b ods. 1 sa dopĺňa toto písmeno:
               
                           „d)
                        
                        
                           poskytovanie technickej pomoci, financovania a finančnej pomoci alebo sprostredkovateľských služieb v súvislosti s iným predajom a dodávkami zbraní a súvisiaceho materiálu, na základe predchádzajúceho schválenia sankčným výborom.“
                        
                     
         
               2.
            
            
               Článok 2a ods. 1 sa mení takto:
               
                           a)
                        
                        
                           písmeno e) sa nahrádza takto:
                           
                                       „e)
                                    
                                    
                                       plánovanie, riadenie alebo páchanie činov v KDR, ktoré predstavujú porušovanie alebo zneužívanie ľudských práv alebo prípadne porušovanie medzinárodného humanitárneho práva, vrátane činov zahŕňajúcich útoky na civilné obyvateľstvo vrátane jeho zabíjania, mrzačenia, znásilňovania alebo vystavovania inému sexuálnemu násiliu, únosov, násilného vysídľovania ako aj útoky na školy a nemocnice;“
                                    
                                 
                     
                           b)
                        
                        
                           písmeno g) sa nahrádza takto:
                           
                                       „g)
                                    
                                    
                                       podpora osôb alebo subjektov vrátane ozbrojených skupín alebo zločineckých sietí, ktoré sú zapojené do destabilizačných činností v KDR prostredníctvom nezákonného využívania alebo obchodovania s prírodnými zdrojmi, vrátane zlata alebo voľne žijúcich zvierat, ako aj produktov pochádzajúcich z voľne žijúcich zvierat;“.
                                    
                                 
                     
         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej Únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. júla 2016
      
         
            Za Radu
         
         
            predsedníčka
         
         F. MOGHERINI
      
   
   
      (1)  Ú. v. EÚ L 336, 21.12.2010, s. 30.
   
      (2)  Nariadenie Rady (ES) č. 1183/2005 z 18. júla 2005, ktorým sa zavádzajú určité osobitné reštriktívne opatrenia namierené proti osobám, ktoré porušujú zbrojné embargo voči Konžskej demokratickej republike (Ú. v. EÚ L 193, 23.7.2005, s. 1).
   
      (3)  Rozhodnutie Rady (SZBP) 2016/1173 z 18. júla 2016, ktorým sa mení rozhodnutie 2010/788/SZBP o reštriktívnych opatreniach voči Konžskej demokratickej republike (pozri stranu 108 tohto úradného vestníka).